Návrh na začatie prejudiciálneho konania, ktorý podal Tribunalul Specializat Mureș (Rumunsko) 21. októbra 2016 – Michael Tibor Bachman/FAER IFN SA
(vec C-535/16)
Jazyk konania: rumunčina
Vnútroštátny súd, ktorý podal návrh na začatie prejudiciálneho konania
Tribunalul Specializat Mureș
Účastníci konania pred vnútroštátnym súdom
Odvolateľ: Michael Tibor Bachman
Odporkyňa: FAER IFN SA
Prejudiciálna otázka
Má sa článok 2 ods. 2 smernice 93/13/EHS1, ktorý vymedzuje pojem ‚spotrebiteľ‘, vykladať v tom zmysle, že zahŕňa aj fyzickú osobu, ktorá prostredníctvom dohody o novácii prijala voči obchodníkovi, ktorý je finančnou inštitúciou poskytujúcou podnikateľské úvery, záväzok splniť povinnosť splácať úvery, ktoré boli pôvodne poskytnuté obchodnej spoločnosti na účely súvisiace s činnosťou danej spoločnosti, čiže na investície do cestnej nákladnej dopravy, avšak bez toho, aby táto fyzická osoba mala zrejmý vzťah k tejto spoločnosti, pričom konala na základe vzťahov, ktoré nespadali do rámca podnikateľskej činnosti a týkali sa osoby, ktorá ovládala spoločnosť, ktorej sa poskytli pôvodné úvery, ako aj osôb, ktoré podpísali dodatkové zmluvy k pôvodným zmluvám o úvere (zmluvy o zábezpeke, o ručení nehnuteľnosťou/o hypotekárnej záruke).
____________
1 Smernica Rady 93/13/EHS z 5. apríla 1993 o nekalých podmienkach v spotrebiteľských zmluvách (Ú. v. ES L 95,1993, s. 29; Mim. Vyd. 15/002, s. 288).